AaB Ishockey har i dag underskrevet en ét-årig kontrakt med den finske trænerkapacitet Jarmo Tolvanen, der senest har trænet det finske U/20-landshold.

Den 51-årige finne kommer til AaB med et flot CV, der blandt andet tæller ophold i tre af Europas stærkeste ligaer i form af cheftrænerposter hos både finske Lukko Rauma og Ilves Tampere, svenske Leksand samt tyske Kaufbeuren. - Med ansættelsen af Jarmo Tolvanen er jeg overbevist om, at vi har fundet den rette person til posten som cheftræner i AaB. Der har været mange kandidater, men efter flere samtaler og en dybdegående research var der ingen tvivl hos os, siger Ole Nielsen i en pressemeddelelse. Udover cheftrænerjobbet i en række europæiske ligaer har Jarmo Tolvanen også fungeret som scout for NHL-klubben Calgary Flames. Aftalen med Jarmo Tolvanen gælder foreløbig for sæsonen 2007/2008.